Heilbrigðiseftirlit Suðurlands og sveitarfélagið Árborg voru sýknuð af öllum kröfum Krónunnar ehf. í dómi í brauðmálinu svokallaða í Landsrétti . Krónan áfrýjaði til Landsréttar dómi Héraðsdóms Suðurlands frá því í mars í máli sem fyrirtækið höfðaði á hendur sveitarfélaginu og heilbrigðiseftirlitinu . Krafðist Krónan þess að ógilt yrði með dómi stjórnvaldsákvörðun heilbrigðiseftirlitsins frá 6. desember 2016 þar sem kveðið var á um að brauðmeti í verslun fyrirtækisins á Selfossi skyldi varið með umbúðum eða með öðrum hætti sem tryggði að matvaran spilltist ekki eða mengaðist . Héraðsdómur sýknaði hina stefndu af kröfum um ógildingu stjórnsýsluákvarðana þar eð dómurinn taldi ekki sýnt fram á að eiginleg stjórnsýsluákvörðun hefði verið tekin í málinu . Í dómi Landsréttar er hins vegar tekið undir það með Krónunni að heilbrigðiseftirlitið hafi tekið bindandi stjórnvaldsákvörðun hinn 6. desember sem skyldaði verslunina til að setja brauðmeti í umbúðir eða tryggja með öðrum hætti að varan mengaðist ekki .